
Vállalkozásfejlesztés és szolgáltatásbővítés a Delta Sped Nemzetközi Szállítmányozási Kft-nél

A napjainkban működő szállítmányozó vállalkozások körében kiélezett verseny mutatkozik a potenciális és a jelenlegi partnerek közötti kapcsolat kialakítására/megtartására. A megrendelők egyre növekvő igényeket, elvárásokat támasztanak a speditőrök felé, ami – az „életképességük” megőrzésének érdekében – a szolgáltatási kínálat vertikumának szélesítésére, folyamatos fejlesztésre ösztönzi a szállítmányozókat.
Dolgozatom elkészítésének motivációja, hogy javaslatot tegyek és megvizsgáljam mindazon feltételeket, amely egy Magyarországon működő, nemzetközi szállítmányozással foglalkozó vállalkozás szolgáltatásainak lehetséges bővítési irányvonalát eredményezné.
Bemutatom egy raktárépület kialakításának feltételeit, majd matematikai módszerek alkalmazásával meghatározom a raktár különböző kihasználtsági mutatóit, illetve a tárolható egységrakományok számát.
Munkám második felében – a lehetséges tervváltozatok közötti optimális döntés után – ismertetem a raktári anyagmozgatás gépi szükségleteit, azok beszerzési és finanszírozási lehetőségeit, valamint az optimális üzemeltetés és kihasználtság feltételeit. Dolgozatomban kitérek a raktár problémamentes működtetéséhez szükséges humánerőforrás tervezésére is.
A raktár rentabilitásának vizsgálatához az újonnan bevezetett szolgáltatásokra részletes költségkalkulációt készítek, majd összevetem a raktározási és csomagolási tevékenységből származó becsült árbevétellel.
Befejezésül, bemutatom a raktár lehetséges működési mechanizmusát, a hozzá tartozó komissiózási folyamattal együtt.



